stanford-oval/wikipedia huggingface dataset:
אליפות וימבלדון 1951
התחרות > תחרות זוגות נשים

בתחרות השתתפו 48 זוגות. 4 זוגות שכללו רק טניסאיות מארצות הברית קיבלו דירוג:
לואיז ברוף ומרגרט אוסבורן דופונט (ארצות הברית ארצות הברית), מנצחות תחרות 1946,‏ 1948-1950, הפסידו במשחק הגמר
שירלי פריי ודוריס הארט (ארצות הברית ארצות הברית), ניצחו בתחרות
ברברה דייווידסון ובטי רוזנקואסט (ארצות הברית ארצות הברית), הודחו בחצי הגמר
בברלי בקר וננסי צ'אפי (ארצות הברית ארצות הברית), הודחו בחצי הגמר
במשחק הגמר שירלי פריי ודוריס הארט וניצחו את מנצחי התחרות בשנים האחרונות לואיז ברוף ומרגרט אוסבורן דופונט בשתי מערכות. בכך הן זכו בתחרות זו בפעם הרביעית. באותה שנה הזוג ניצח גם באליפות ארצות הברית הפתוחה ובאליפות צרפת הפתוחה.
התחרות > תחרות זוגות מעורבים

בתחרות השתתפו 80 זוגות. 4 זוגות קיבלו דירוג:
אריק סטרג'ס (דרום אפריקה (1928–1994) דרום אפריקה) ולואיז ברוף (ארצות הברית ארצות הברית), מנצחי תחרות 1950, הודחו בחצי הגמר
פרנק סג'מן (אוסטרליה אוסטרליה) ודוריס הארט (ארצות הברית ארצות הברית), ניצחו בתחרות
קן מקגרגור (אוסטרליה אוסטרליה) ומרגרט אוסבורן דופונט (ארצות הברית ארצות הברית), הודחו בחצי הגמר
סוון דוידסון (שוודיה שוודיה) ושירלי פריי (ארצות הברית ארצות הברית), הודחו בחצי הגמר
במשחק הגמר פרנק סג'מן (אוסטרליה) ודוריס הארט (ארצות הברית) ניצחו בשתי מערכות את מרווין רוז וננסי בולטון (אוסטרליה) שלא היו מדורגים. באותה שנה הזוג ניצח גם באליפות ארצות הברית הפתוחה ובאליפות צרפת הפתוחה.
דוריס הארט, מנצחת תחרות הנשים
בן וישו

| --- | --- |

בן וישו, 2008
 לידה:  14 באוקטובר 1980 (בן 44) קליפטון, הממלכה המאוחדת 
 שם לידה:  Benjamin John Whishaw 
 מדינה:  הממלכה המאוחדת 
 תקופת הפעילות:  מ-1999 
 מקום לימודים:  האקדמיה המלכותית לאמנות הדרמה (2003)  Samuel Whitbread Academy 
 בן או בת זוג:  מארק ברדשו (אוגוסט 2012–?) 
 פרסים והוקרה:  קינוטאבר (2001)  פרס האקדמיה הבריטית לטלוויזיה לשחקן הטוב ביותר (2013)  פרס אינדפנדנט ספיריט (2008)  פרס במבי (2006)  פרס עולם התיאטרון (2016)  Broadcasting Press Guild Award (2012)  פרס אמי הבינלאומי לשחקן הטוב ביותר (2009)  פרס חברת הטלוויזיה המלכותית (2009)  פרס הסרטים הבריטים העצמאיים 2002 (2002)  פרסי יאן צ'רלסון (2005)  פרס אמי לשחקן המשנה הטוב ביותר במיני סדרה או סרט טלוויזיה (2019) 
 פרופיל ב-IMDb
 
בנג'מין ג'ון "בן" וישו (אנגלית: Benjamin John "Ben" Whishaw; נולד ב-14 באוקטובר 1980) הוא שחקן קולנוע, תיאטרון וטלוויזיה אנגלי, זוכה פרס גלובוס הזהב ושני פרסי אמי על תפקידו במיני-סדרה "שערורייה אנגלית למדי". התפרסם לפני כן בזכות תפקידיו בסרטים "הבושם", "כוכב בהיר", "ענן אטלס", "אני לא שם" "סקייפול" ו"ספקטר".
ביוגרפיה

וישו נולד בכפר קליפטון שבמחוז בדפורדשייר, מזרח אנגליה ללינדה ולג'וסה וישו, יש לו אח תאום בשם ג'יימס.
וישו הוא בוגר "אקדמיית סמואל וויטברד" והאקדמיה המלכותית לאמנות הדרמה.
קריירה

הוא החל את דרכו כשחקן בתיאטרון וזכה בשנת 2004 לביקורות משבחות על הופעתו במחזה "המלט" בתיאטרון "אולד ויק", הופעה שזכתה אותו במועמדות לפרס לורנס אוליבייה לשחקן הטוב ביותר.
וישו החל את דרכו בקולנוע בסרט המלחמה "השוחה" והתגלה למבקרי הקולנוע לראשונה בשנת 2001 בסרט "אח שלי טום".
ב-2004 שיחק במותחן הפשע "לאייר קייק" בתפקיד סידני אחיינו של הגנגסטר "הדוכס" ובדרמה "אין סוף לאהבה".
ב-2005 גילם את המוזיקאי האנגלי קית' ריצ'רדס בדרמת הרוק הביוגרפית "מסטול".
הוא זכה לפרסום עולמי בפעם הראשונה בשנת 2006 בזכות הופעתו בתפקיד הראשי במותחן המבוסס על רב המכר "הבושם", בסרט שיחק בתור הצעיר ז'אן באפטיסט גרנוויל המייצר בשמים בזכות חוש הריח המפותח שלו.
ב-2007 השתתף בדרמה המוזיקלית הביוגרפית "אני לא שם" בה הוא מייצג את בוב דילן הצעיר והמרדן הנקרא בסרט על שם המשורר הצרפתי ארתור רמבו.
ב-2008 זכה להערכה על תפקידו בסדרת הדרמה של ה-BBC "צדק פלילי" בתור הצעיר בן קולטר המואשם ברצח. על הופעתו בסדרה זכה וישו בפרס אמי העולמי והיה מועמד לפרס באפט"א. כמו כן הופיע גם בדרמה "בחזרה לבריידסהד" בתפקיד הלורד הצעיר סבסטיאן פלייט.
ב-2009 שיחק בדרמה של ג'יין קמפיון "כוכב בהיר" בתפקיד המשורר האנגלי ג'ון קיטס.
ב-2011 שיחק בסדרת הדרמה "השעה" בתפקיד העיתונאי פרדי ליון, וזכה עליו לביקורות טובות.
ב-2012 השתתף בסרט ג'יימס בונד ה-23, שובר הקופות של סם מנדס "סקייפול" בתפקיד Q ובדרמת ההרפתקאות המדע-בדיונית "ענן אטלס" בתור מספר דמויות.
באותה השנה כיכב בתפקיד ריצ'רד השני בהפקה הטלוויזיונית של ה-BBC עם סם מנדס, "הכתר החלול", על הופעתו בסדרה היה וישו מועמד למספר פרסי טלוויזיה בבריטניה וזכה בפרס באפט"א לטלוויזיה.
בשנת 2018 גילם את דמותו של נורמן ג'וזיף, אחד התפקידים הראשיים במיני-סדרת הדרמה הבריטית "שערורייה אנגלית למדי" לצדו של יו גרנט, ברשת BBC. על תפקידו זה זכה בפרס גלובוס הזהב ובפרס אמי. באותה השנה וישו לוהק לסרט "מרי פופינס חוזרת" בתפקיד מייקל בנקס הבוגר, לצידה של אמילי מורטימר כאחותו ג'יין בנקס.
בשנת 2023 שיחק בסרט הדרמה הלהט"בי הצרפתי "מעברים" (אנ') מאת הבמאי האמריקאי איירה זקס.
חייו האישיים

במשך שנים סירב וישו להתראיין על חייו הפרטיים בטענה ש"חשוב היה לי לשמור על מידה של אנונימיות כשחקן, מאחר שהתפקיד הוא לשכנע אנשים שאני מישהו אחר ממי שאני, אז אם אני אספר כל פעם מחדש על עצמי, אני יורה לעצמי ברגל". ב-2011 הוא התראיין למגזין "אאוט" ואמר ש"כשחקן יש לך זכות מוחלטת לפרטיות ומסתורין, לגבי המיניות שלך ומי שאתה. אני לא מבין למה זה צריך להיות נושא שצריך לדון עליו בציבור."
באוגוסט 2012 ערך וישו איחוד אזרחי עם בן זוגו, מארק בראדשו, מלחין אוסטרלי, ובשנת 2014 הוא פרסם בציבור שהוא הומו, ואמר כי זו הייתה חוויה מלחיצה עבורו, אבל בסופו של דבר כולם היו "מקסימים" כלפיו.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1999 | השוחה | ג'יימס דימיס |  |
| 1999 | The Escort | ג'יי |  |
| 2001 | My Brother Tom | טום |  |
| 2004 | אין סוף לאהבה | ספאד |  |
| 2004 | לאייר קייק | סידני |  |
| 2005 | סטונד | קית' ריצ'רדס |  |
| 2006 | הבושם: סיפורו של רוצח | ז'אן בפטיסט גרנוי | מועמד פרס האקדמיה האירופית לקולנוע לשחקן הטוב ביותר (אנ') (2007)  |
| 2007 | אני לא שם | ארתור |  |
| 2008 | בחזרה לבריידסהד | סבסטיאן פלית' |  |
| 2009 | הבנק | רנה |  |
| 2009 | כוכב בהיר | ג'ון קיטס |  |
| 2010 | הסערה | אריאל |  |
| 2012 | סקייפול | Q |  |
| 2012 | ענן אטלס | נער סיפון רוברט פרובישר פקיד חנות ג'ורג'ט איש שבט |  |
| 2013 | תאוריית האפס | רופא #3 |  |
| 2013 | Days and Nights | אריק |  |
| 2014 | Lilting | ריצ'רד |  |
| 2014 | הדוב פדינגטון | הדוב פדינגטון | דיבוב |
| 2015 | הלובסטר | ג'ון | מועמד פרס הקולנוע הבריטי העצמאי לשחקן המשנה הטוב ביותר (אנ') (2015) |
| 2015 | סופרג'יסטיות | סוני וואט |  |
| 2015 | הנערה הדנית | הנריק סנדאל |  |
| 2015 | ספקטר | Q |  |
| 2015 | בלב ים | הרמן מלוויל |  |
| 2016 | הולוגרמה למלך | דייב |  |
| 2017 | פדינגטון 2 | הדוב פדינגטון | דיבוב |
| 2018 | מרי פופינס חוזרת | מייקל בנקס |  |
| 2019 | ג'ו הקטן | כריס |  |
| 2020 | ההיסטוריה האישית של דייוויד קופרפילד | אוריה היפ |  |
| 2021 | עד הקצה | ג'וזף |  |
| 2021 | לא זמן למות | Q |  |
| 2022 | נשים מדברות (אנ') | אוגוסט אפ |  |
| 2023 | Limonov, the Ballad of Eddie | אדוארד לימונוב |  |
| 2023 | Bad Behaviour | אלון בלו |  |
| 2023 | מעברים (אנ') | מרטין |  מועמד פרס אינדפנדנט ספיריט להופעת המשנה הטובה ביותר (2024) |
| 2024 | פדינגטון בפרו | הדוב פדינגטון | דיבוב |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2000 | Black Cab | ריאן | פרק: "Work" |
| 2000 | ילדים של אחרים | סאלי | תפקיד ראשי; 4 פרקים |
| 2005 | Nathan Barley | פינגו | תפקיד ראשי; 6 פרקים |
| 2008 | צדק פלילי | בן קולטר | תפקיד ראשי (עונה 1); 5 פרקים |
| 2012-2011 | השעה | פרדי ליון | תפקיד ראשי (2 עונות); 12 פרקים |
| 2012 | הכתר החלול | ריצ'רד השני, מלך אנגליה | שם הכותרת: "Richard II" סרט טלוויזיה של BBC Two |
| 2014 | Playhouse Presents | עזרא | פרק: "Foxtrot" |
| 2015 | המרגל מלונדון | דני | מיני-סדרה |
| 2017 | Queers | פירס | פרק: "The Man on the Platform" |
| 2018 | שערורייה אנגלית למדי | נורמן ג'וזיף | מיני-סדרה פרס אמי לבידור בפריים טיים לשחקן משנה במיני-סדרה או בסרט טלוויזיה (אנ') (2019) |
| 2020-2019 | הרפתקאות פדינגטון | הדוב פדינגטון | דיבוב; 37 פרקים |
| 2020 | פארגו | רבי מיליגן | 7 פרקים |
| 2022 | זה הולך לכאוב | אדם קיי (אנ') | תפקיד ראשי; 7 פרקים |
| 2024–הווה | היונים השחורות | סם יאנג | תפקיד ראשי; 6 פרקים |
ואנג בי

שם זה נכתב במקור בהתאם לסדר המזרחי; שם המשפחה הוא .
| --- | --- |

 לידה:  226 Juye County, קאו וויי 
 פטירה:  249 (בגיל 23 בערך) 
 השקפה דתית:  קונפוציאניזם 
 תחומי עניין:  Xuanxue 
 עיסוק:  פוליטיקאי, פילוסוף, סופר 
 מדינה:  קאו וויי 
 
ואנג בי (בסינית: 王弼‏; 226-249) או בשמו הספרותי פוּ-סֶה (辅嗣), היה פילוסוף סיני שהשתייך לזרם הניאוטאואיזם בפילוסופיה הסינית. וונג בי הוא אחד הפילוסופים הסינים החשובים והמוכרים בסין ובמערב משום שבסין החידושים הפילוסופים בפירושים שלו ל"ספר הדרך והסגולה" ו"האי צ'ינג" התאימו הן לקונפוציאנים והן לטאואיסטים ואפילו לבודהיסטים שבאו אחריו, ובמערב משום שהגרסה שבה הוא השתמש של ספר הדרך והסגולה היא הגרסה המפורשת הכי נפוצה. הוא מת בגיל 23 בלבד ממגפה.
לקריאה נוספת

ספר הדאו: לאו דזה, או, ספר הדרך והסגולה. ואנג בי: כוונתו הנעלמה של הלאו דזה: המעשה הפנימי, האחד הגדול לרדת אל מקור הדרך / תרגמו מן המקורות הסיניים, העירו והוסיפו מבוא ונספחים דן דאור ויואב אריאל (תל אביב: עם עובד, תשס"ז 2007)
מארינה מקסימיליאן

| --- | --- |

מקסימיליאן ב-2022
 לידה:  15 בדצמבר 1987 (בת 37) דניפרו, ברית המועצות
 שם לידה:  מארינה בלומין
 מוקד פעילות:  ישראל ישראל
 תקופת הפעילות:  מ-2002
 סוגה:  ג'אז • קברט • פופ • אלקטרו-קברט • טריפ הופ • אלקטרוניקה • דאונטמפו • פופ אלטרנטיבי
 שפה מועדפת:  עברית, אוקראינית, רוסית 
 כלי נגינה:  פסנתר
 חברת תקליטים:  הליקון 
 בן זוג:  גיא מנטש
 פרופיל ב-IMDb
 
מארינה מקסימיליאן בלומין מנטש (נולדה ב-15 בדצמבר 1987) היא זמרת, שחקנית ומנחת טלוויזיה ישראלית. מקסימיליאן העפילה לגמר תוכנית הטלוויזיה "כוכב נולד 5" וזכתה בתואר זמרת השנה לשנת 2014.
ביוגרפיה

נולדה בשם מארינה בלומין (באוקראינית: Мари́на Блю́мін) בדניפרופטרובסק שבברית המועצות (לימים באוקראינה). בשנת 1990, כשהייתה בת שלוש, עלתה לישראל יחד עם משפחתה לשכונת פרדס כץ שבבני ברק. בשל היות אמה פסנתרנית ומורה לפסנתר החלה ללמוד נגינה בפסנתר כבר בגיל צעיר. בגיל עשר כבר הופיעה בפסטיבל אבו גוש, ובגיל 12 הופיעה במגדל דוד, ואף זכתה במקום שני בתוכנית הכישרונות "בראבו", ששודרה בערוץ 2. בגיל 15, במקביל ללימודיה במגמת המוזיקה של תיכון עירוני א' בתל אביב, החלה להופיע במועדוני ג'אז, בין השאר כאורחת בהופעותיו של המפיק אבי אלמן, עם השירים "סטריינג'ר" ו"שייד אוף יור מיינד", שאותם שרה באנגלית. בגיל 16 הכירה את המפיק והמוזיקאי יהודה עדר, שחשף אותה לעולם הפופ. בנעוריה הצטרפה למחזור הראשון של פרויקט המנהיגות "קו הזינוק". שרה והופיעה עם ה"קומון בנד", הרכב המשלב פיוז'ן, ג'אז, רוק ומוזיקה אתנית, בפסטיבלים ובמועדונים. במקביל, הקליטה את השיר "בית-ספר למשחק" לאלבומו של אוהד בן אבי, "בכורה". בנוסף, השתלבה בעולם התיאטרון בשתי הצגות בפסטיבל עכו, לאחת אף כתבה מוזיקה, לצד השתתפות בהצגות "המפיקים" ו"אשכבה" בתיאטרון הקאמרי.
קריירה > "כוכב נולד 5"

בשנת 2007 הצטרפה לעונה החמישית של התוכנית "כוכב נולד" של "שידורי קשת" בערוץ 2. במהלך העונה שרה שירי פופ ושירי ארץ-ישראל, תוך שהיא מביאה פרשנות ג'אזית ותיאטרלית לשיריה, שלא הייתה מוכרת קודם לכן בתוכנית, והפכה לסימן ההיכר שלה, שלטענת רבים מתעשיית המוזיקה הפך אותה לקודמת לשאר המתמודדים הלא מנוסים. בין השירים בלטו "שיר אהובת הספן" ו"בוא" של ריטה, "חלומות" של רוחמה רז, "בלוז כנעני" של אהוד בנאי ו"וידוי" של אלכסנדר פן. באוגוסט אותה שנה העפילה בלומין, לאחר ביצועים ל"ברוש" של אריאל זילבר וכאמור "וידוי", לשלב הגמר של "כוכב נולד 5", לצד המתמודדים בועז מעודה ושלומי בראל. ב-30 באוגוסט, בגמר התחרות שנערך בחוף גולן שבכנרת, ביצעה את "ואתם רוקדים" של דורי בן זאב יחד עם להקת מיומנה ואת "נפרדנו כך" של נורית גלרון. היא הגיעה למקום השני אחרי בועז מעודה, עם 27 אחוזים מקולות הצופים. היא זכתה בחוזה הקלטות לאלבום בחברת "הליקון".
במהלך שידור "כוכב נולד" חשף מדור הרכילות של העיתון "מעריב" את העובדה שמקסימיליאן, לצד שלושה משתתפים נוספים, לא שירתה בצה"ל, לכאורה ללא סיבה. פרסום זה עורר גל מחאות. לאחר מכן התברר כי הצבא לא גייס אותה בשל התמודדויות נפשיות. היא התנדבה בכפר הנוער בן שמן, שם היא לימדה ילדים שירה ופיתוח קול.
חיים אישיים

מקסימיליאן הייתה בת הזוג של השחקן והדוגמן אנחל בונני, הכדורסלן לשעבר גילי מוסינזון וסולן להקת "הקרטל" יונתן גלילה. ב-2012 התחתנה עם עמית קרני והייתה נשואה לו כשנה. מ-2014 היא נמצאת בזוגיות עם המוזיקאי גיא מנטש מהצמד "גיא ויהל". להם שתי בנות. בראיון של גיא ויהל לישראל היום בינואר 2018, ציין מנטש כי מארינה אימצה את שם משפחתו. בינואר 2022 השניים נישאו בחתונה אינטימית ומצומצמת.
מתגוררים במושב יגל.
דיסקוגרפיה > אלבומי אולפן

2013: Step Into My World
2016: ארמונות עשן
2021: ביחד
2022: Late Bloomer
דיסקוגרפיה > אלבומי הופעה

2024: מתוך מופע פסנתר לייב
פרסים ומועמדויות

| שנה | פרס | קטגוריה | פרויקט |
| --- | --- | --- | --- |
| 2022 | פרסי נבחרי השנה של פרוגי | זמרת השנה | מועמדות |
כשרות

ערך זה עוסק בכשרות ביהדות. אם התכוונתם לדיני מזון בכל הדתות, ראו .
.
.
הכשרת כלים לפסח במאה שערים.
שילוט להבחנה בין מאפים חלביים למאפים שאינם חלביים, במאפייה ישראלית. מימין "פרווה", משמאל "חלבי".
שלט עם הכיתוב כשר למהדרין בנווה רבין אור יהודה
ביהדות, המונח כשרות מתייחס למערכת כללים הקובעת מהם סוגי המזון המותרים והאסורים באכילה ומה הם החוקים החלים על מקיימי המצוות. המונח אינו אופייני רק ליהדות, ואיסורים על מאכלים מסוימים קיימים גם בדתות ותרבויות אחרות.
המילה כשר מציינת שדבר הנושא שם זה עשוי כדרוש לפי קריטריונים ברורים וידועים. יש מסבירים ששורשו מהמילה כשורה כלומר עשוי ותקון כפי שורת-ישרות הדרושה.
אף שהאיסור על מאכלים אסורים אינו בגדר "ייהרג ואל יעבור", ידועים מקרים (כבגזרות אנטיוכוס המתוארות בספר מקבים א' וספר מקבים ב') על רבים שמסרו נפשם על מנת שלא לעבור על איסור זה, מפני שזו הייתה "שעת השמד". כיום ישנם יהודים רבים המקפידים רק על חלק מכללי הכשרות, ולרוב לאו דווקא על אלו שההלכה רואה בחומרה הרבה ביותר. כך למשל, ישנם יהודים המקפידים שלא לאכול בשר חזיר, אך אינם מקפידים על אכילה משחיטה כשרה, הסרת הדם והפרדת בשר וחלב, וישנם יהודים המקפידים על כשרות בביתם אך לא מחוצה לו למרות שמבחינת ההלכה אין הצדקה למנהגים אלו כלל.
מקור הציווי

דיני הכשרות הראשונים מופיעים בספרי שמות, ויקרא ודברים. בתלמוד ובדברי חכמים נוספו פרשנויות והרחבות כיצד לקיים את המצווה.
כשרות במזון מן החי

בהלכה קיימת מערכת כללים וחוקים מסועפת באשר לכשרות המזון מן החי.
מערכת זו כוללת מינים המותרים באכילה, מצב בעל החי (ביחס לבריאותו) המותר באכילה, החלקים שבו המותרים באכילה, והדרך להכשרתו לאכילה.
רשימת המינים המותרים מבוססת על רשימת בעלי החיים המותרים והאסורים באכילה, המופיעה בתורה (ספר ויקרא, פרק י"א, וספר דברים, פרק י"ד). מזון המופק מן החי דינו כבעל החיים ממנו הופק. כך ביצים וחלב מותרים רק אם מקורם מבעל חיים טהור. יוצא מכלל זה דבש המותר באכילה אף על פי שדבורים אסורות באכילה. הנימוק להיתר אכילת דבש הוא שהדבש לא מכיל חלק אינטגרלי מהדבורה אלא רק עובר בגופה תהליך עיבוד.
מצב בעל החי המותר באכילה מבוסס על המופיע בתורה בפרשת משפטים שבספר שמות: ”וְאַנְשֵׁי קֹדֶשׁ תִּהְיוּן לִי וּבָשָׂר בַּשָּׂדֶה טְרֵפָה לֹא תֹאכֵלוּ לַכֶּלֶב תַּשְׁלִכוּן אֹתוֹ” (שמות פרק כ"ב, פסוק ל'). פשט הפסוק עוסק בבהמה שמתה כתוצאה מטריפה, אולם מכיוון שבהמה שמתה באופן זה אסורה כבר משום איסור נבלה, דרשו חכמים שהפסוק עוסק בבהמה שנוצר בה מום משמעותי כתוצאה מהטריפה, שצפוי לגרום למותה, שאף היא אסורה באכילה מהתורה
כשרות במזון מן החי > בעלי חיים מותרים ואסורים

חיות: חיות טהורות, המותרות באכילה, הן חיות בעלות פרסה שסועה שהן גם מעלות גרה. חיה שלה רק אחד משני סימנים אלו איננה כשרה לאכילה, כגון גמל שהוא מעלה גרה אבל לא מפריס פרסה, והחזיר שהוא מפריס פרסה, אבל אינו מעלה גרה. חיות נוספות חסרות את שני הסימנים ואינן כשרות.
דגים: מותרים באכילה רק דגים בעלי סנפיר וקשקשת. חז"ל קבעו כלל: "כל שיש לו קשקשת, יש לו סנפיר". ולכן הימצאותם של קשקשים מהווה סימן כשרות מובהק, ואין צורך לחפש את הסנפירים.
עופות: בתורה ניתנה רשימה של עופות אסורים באכילה, וכל היתר הותרו. במשך הדורות נשכח זיהויים של חלק מהעופות האסורים והתעוררו ספקות לגבי עופות שונים. בשל הבלבול ניתנו בספרות ההלכה סימנים שונים לזיהוי עופות טהורים, כך למשל נמסר כי עופות דורסים אסורים כולם, וכן סימנים נוספים. בסופו של דבר נקבע בהלכה כי כל עוף שאין מסורת רצופה על אכילתו אסור באכילה.
פרוקי רגליים: כל בעלי החיים השורצים על הארץ, למעט סוגים מסוימים של ארבה, אינם כשרים לאכילה. ליוצאי תימן יש מסורת מהם המינים הכשרים, והם נוהגים לאוכלם. חז"ל דרשו מכך שאיסורים אלה אינם חלים על פגיות ותולעים השורצות בתוך הפרי או הגבינה ולא על הארץ, או שאינן ניתנות לצפייה באופן טבעי (קרי, בתאורה טבעית וללא מכשור אופטי). עקב אי כשרות החרקים והרמשים למיניהם, יש לבדוק את כל הירקות והפירות, וכן קמח וקטניות, ולוודא את ניקיונם, או להשתמש בירקות שגידולם נעשה בשיטות המונעות מחרקים להגיע אליהם ("ירקות ללא חרקים").
בעלי חיים מותרים (רשימה חלקית):
בהמות - בקר הבית (פרה), עז הבית, כבש הבית.
חיות - אייל, צבי, יחמור, אקו, דישון, תאו, זמר וג'ירף.
עופות - תרנגול הבית, תרנגול הודו, אווז, ברווז, ברבור, שלווים ויונים.
חרקים - חגב, חרגול וארבה.
בעלי חיים אסורים (רשימה חלקית):
יונקים - גמל, ארנבת, שפן, חזיר, עטלף.
בעלי כנף - דאה, תחמס, איה, עורב, בת יענה, שחף, נץ, כוס, שלך, ינשוף, תנשמת, לילית, שקנאי, רחם, חסידה לבנה, אנפה, דוכיפת, נשר, פרס, עוזנייה.
פירות ים.
כשרות במזון מן החי > חלקי גוף אסורים

איסור אכילת דם: במקומות שונים בתורה מוזכר איסור אכילת הדם או שתייתו, ולכן תנאי הכרחי בהכשרת בשר לאכילה היא הוצאת הדם ממנו. הדבר נעשה על ידי 'מליחה' (תהליך המורכב משריית הבשר במים חצי שעה, ומפיזור מלח רב על הבשר במשך שעה, ושטיפתו במים), או על ידי צלייה על אש. איברים רוויי דם (כמו כבד) אינם כשרים לאכילה אלא רק בצלייה. איסור זה אינו חל על דם דגים.
איסור אכילת חלב
איסור אכילת גיד הנשה
כשרות במזון מן החי > כשרות בהכנת המזון

כל הבהמות, החיות והעופות, המותרים באכילה, אסורים באכילה ללא שחיטה והכשרה על פי כללי ההלכה.
דגים מותרים באכילה בכל צורה מיד לאחר מותם, אולם גם הם אסורים באכילה בעודם חיים, ככל בהמה וחיה האסורים באכילה מצד איסור אבר מן החי.
גם כאשר בהמה נשחטה כדין, אך היא נמצאה טרפה, כגון בהמה שנטרפה על ידי בעל חיים אחר והיא עומדת למות, או שיש לה פציעה או מחלה קשה שמהן היא תמות, הרי היא אסורה באכילה.
כשרות במזון מן החי > טעם איסורי אכילת בעלי חיים שאינם כשרים

טעמים שונים ניתנו לאיסור אכילת בעלי חיים. הרמב"ם סבר כי כל החיות שנאסרו בתורה תזונתם גרועה ומשפיעם על האדם מבחינה בריאותית לרעה (מורה נבוכים, חלק ב', פרק מ"ז). לעומתו, האברבנאל טען שלא ייתכן שהתורה היא ספר רפואה לבריאות האדם ומה גם שהגויים אוכלים בשר לא כשר מבחינת היהדות והם חזקים ובריאים. לטענת האברבנאל, אכילת החיות האסורות הופכות את האדם וילדיו לרעי מזג. ספר החינוך (מצווה עג) תמך בדעת הרמב"ם.
רבי יצחק עראמה טען טענה דומה לזו של האברבנאל שאכילת חיות שאסורים בתורה משפיעים לרעה מבחינה נפשית, "מאטימים של הכח השכלי, מולידים שיבושי דעות ובולמוס של תאוות נכריות ובהמיות" (עקידת יצחק ויקרא, פרשת שמיני, שער ס דף ל"ג ע"ב, ל"ח ע"ב).
הרמב"ן שילב את שתי הגישות גם יחד וסבר כי גם מבחינה בריאותית וגם מבחינה נפשית ישנה השפעה שלילית על האדם האוכל בשר חיות שנאסרו בתורה (רמב"ן ויקרא י"א י"ג). היו שטענו טענות הקשורות לאיכות הסביבה ואקולוגיה, ויצחק דב פריז חישב כי לייצור ק"ג "סטייק נמר" נדרשים כשבעה ק"ג בשר בקר, שלייצורו נדרשים כארבעים ותשעה ק"ג דגנים". טענה אחרת היא שאיסור אכילת חיות בר וצמצום לאכילת חיות מבויתות שמגודלות על ידי האדם גורמת לכך שמינים וזנים שונים לא יכחדו מן העולם.
איסורי אכילת בעלי חיים מסוימים קיימים גם בדתות אחרות, כגון מצוות החלאל המוסלמי. מקורם של מנהגים אלו בקרב עמי ערב קודם לאסלאם.
כשרות במזון מן החי > הפרדת בשר וחלב

הפרדה בין מאכלי בשר ומאכלי חלב כוללת אכילה, בישול והנאה. שלושה איסורים אלו נלמדים משלוש פעמים שבהן מופיע בתורה האיסור "לא תבשל גדי בחלב אמו" (פעמיים בספר שמות ופעם בספר דברים). חז"ל הרחיבו איסור זה על אכילת כל בשר חיה ובהמה בחלב, ומאוחר יותר אף על עוף.
אכילת בשר דגים בחלב מעיקר הדין נפסק בשולחן ערוך שאין איסור באכילת דג בחלב, אמנם יש שכתבו להימנע מלאוכלם ביחד מטעמי בריאותהאיסורים כוללים גם עירוב מאכלים או כליהם (בכלי ראשון לדוגמה) לפיכך, במטבחים שומרי כשרות נהוג למצוא מערכות כלים (צלחות וסכו"ם) נפרדות עבור מאכלי בשר ומאכלי חלב. יתר על כן, ניתן למצוא במטבחים אלה שני כיורים המשמשים להפרדה בין בשר ובין חלב.
הרמב"ם הוא הראשון שהעלה את הסברה כי הציווי בא כנגד המנהג האלילי לבשל גדי בחלב אימו, בפולחן של אלילים שונים, אם כי לא נמצאו עדויות מובהקות לכך. עד היום השתמר מאכל זה אצל הבדואים בשם "ג'די בחליב אמו", והוא נחשב למאכל תאווה, שמכינים אותו לאורחים מכובדים. לאיסור אכילת בשר וחלב מספר טעמים לפי דעות שונות ביהדות. לפי ספר הזוהר ניתן פירוש קבלי לכך; החלב הלבן מסמל מידת הרחמים ואילו הבשר האדום מסמל את מידת הדין ואסור לערבבם.
הרב קוק, ב"חזון הצמחונות והשלום", סבר כי התורה מחנכת להבחנה בין דרגות של מעשים. לתפיסתו אף שהתורה התירה לשתות חלב בהמה ולאכול את בשרה, אסור לערבב בין השניים, כי שתיית החלב כרוכה רק בגזל החלב שנועד לצאצאיה, בעוד שאכילת הבשר כרוכה בהרג הבהמה. לדעת קאסוטו, בהמשך לשיטת הרמב"ם, מדובר בהרחקה מעבודת אלילים כפי שנמצא בשירה האוגריתית "טב[ח גד] בחלב, אננח בחמאת", אולם חוקרים אחרים כמנחם הרן שוללים פרשנות זו בין השאר בשל השענותה על שחזור ספקולטיבי. הוגים מודרניים, כפרופ' שלום רוזנברג, סוברים כי מדובר בהרחקה מאכזריות וציניות, של בישול הגדי דווקא בחלב אמו.
כשרות במזון מן הצומח

במזון מן הצומח ישנם כמה כללים הלכתיים, חלקם אינם נוהגים אלא בגידולים שצמחו בארץ ישראל ומכונים "מצוות התלויות בארץ", וחלקם נוהג בצומח בכל מקום בעולם.
כשרות במזון מן הצומח > טבל

כל יבול חקלאי הגדל בארץ ישראל מחויב בתרומות ומעשרות, וכל מאפה הנעשה מחמשת מיני דגן בשיעור של מעבר לקילו וחצי קמח חייב בהפרשת שיעור מסוים מן העיסה, חלק המכונה 'חלה'. יבול שלא הופרשו ממנו תרומות ומעשרות או בצק שלא הופרשה ממנו חלה נחשב טבל ואסור באכילה ובהנאה. כמו כן קיים מעמד ביניים של יבול שהוא במעמד ספק אם הופרשו ממנו מעשרות המכונה "דמאי".
כשרות במזון מן הצומח > תרומות ומעשרות

"תרומה גדולה" - אחוז מסוים מהיבול הניתן לכהן.
"מעשר ראשון" - עשרה אחוזים מהיבול הנותר ניתנים ללוי (או לכהן).
"תרומת מעשר" - עשירית מ"מעשר ראשון" מוסר הלוי לכהן.
מעשר שני מופרש על ידי החקלאי אחרי שהופרש מעשר ראשון ללוי. מעשר שני נותר ברשות בעל הפירות ועליו לאכלם בירושלים בטהרה. מעשר שני נוהג בשנים א׳, ב׳, ד׳ וה׳ של מחזור שמיטה בת שבע שנים. בשנים ג׳ וו׳ נוהגת מעשר עני.
מעשר עני ניתן בשנים ג׳ וו׳ של מחזור שמיטה על ידי בעל הפירות לעניים. כמעשר שני הוא מופרש אחרי שהופרשו עשרה אחוזים עבור הלוי במעשר ראשון.
כשרות במזון מן הצומח > הפרשת חלה

בעת לישת בצק עבה הנועד לאפיית לחם, חלה מצווה להפריש "חלה", חתיכה מהבצק, ולתת אותה לכהן. החיוב חל רק כאשר לשים בצק בכמות מסוימת, שהיום מוערכת בכ-1.6 ק"ג. מצווה זו נעשית לרוב על ידי נשים.
החלה המופרשת אמורה להינתן לכהן שיאכלה בטהרה, אך מאחר שדיני טומאה וטהרה אינם נוהגים היום, בארץ ישראל החלה המופרשת כיום נשרפת, וזאת בשונה מחוצה לארץ שהבעלים רשאים לתת את חלתם לכהן לאכילה.
כשרות במזון מן הצומח > ערלה ונטע רבעי

על פי ההלכה, כאשר נוטעים עץ בקרקע, חל איסור על הנאה מפירותיו במשך שלוש שנים. איסור זה נקרא איסור ערלה. גם בחו"ל אסור להנות מפירות כאלה, על פי הלכה למשה מסיני. יש לשים לב שאיסור זה הוא על הנאה בכלל, ולא רק אכילה. חישוב שלוש השנים תלוי בכמה גורמים, וכל שנה חדשה מתחילה בט"ו בשבט.
בשנה הרביעית לנטיעת העץ, כל פירותיו קדושים ונקראים נטע רבעי. אכילתם מותרת רק פנימה מחומת ירושלים ובטהרה, או על ידי פדיון, כדין מעשר שני. החל מהשנה החמישית, אין הגבלה על אכילת הפירות מבחינת איסור ערלה.
כשרות במזון מן הצומח > איסור חדש

בזמן שבית המקדש היה קיים, היו מקריבים בט"ז בניסן, היום השני של פסח, את קרבן העומר. קרבן זה נועד להתיר באכילה את התבואה החדשה שגדלה לאחר הפסח שעבר. עד הקרבת הקרבן התבואה החדשה אסורה באכילה. היום שאין קרבן, התבואה החדשה אסורה עד השקיעה של אותו יום.
כשרות במזון מן הצומח > בדיקת חרקים

נושא נוסף הקשור לכשרות במזון מן הצומח הוא בדיקתו מחרקים, האסורים באכילה. התפתחות החקלאות עם השנים החמירה את בעיית החרקים שהפכו לנפוצים יותר במזון. האיסור על אכילת חרקים הוא דווקא על חרקים השורצים על הארץ (ולא בתוך הפרי) ושנראים בעין האנושית, ולא על יצורים קטנים יותר. בדיקה זאת נעשית באמצעים שונים ובאופן משתנה לפי שכיחות החרקים בפירות ובירקות. ישנם פירות הנחשבים לנגועים מאוד בחרקים, לדוגמה תאנים, כרובית ותותים ומשום כך נמנעים שומרי הכשרות לאוכלם אלא לאחר בדיקה מקיפה או על ידי הקפדה על קניית ירקות שגודלו באופן מיוחד למניעה ככל האפשר של הימצאות חרקים בהם ("ירקות ללא חרקים"). מקובל לנפות את הקמח בנפה לפני השימוש בו, מחשש להימצאות חרקים, וכן לברור את גרעיני האורז וסוגי הקטניות השונים קודם בישולם.
כשרות במזון מן הצומח > איסור כלאיים

כלאי זרעים אסור ליהודי לזרוע או לשתול שני מיני זרעים או שתילים בסמוך זה לזה. במקרה שעבר על איסור זה עליו לעקור את הזרעים, אבל הגידולים אינם נאסרים.
כלאי הכרם: אסור ליהודי לזרוע או לשתול סמוך לכרם זרעי מינים אחרים. כשנעשה איסור זה, במרבית המקרים הגידולים נאסרים.
כשרות במזון מן הצומח > לינת לילה של בצלים ושומים

יש המקפידים על איסור לינת לילה של ביצה, בצל ושום קלופים, שמקורו בתלמוד הבבלי, משום רוח רעה השורה בלילה על מאכלים קלופים אלה.
מאכלי נכרים

מעבר לכך שגוי פסול מלשחוט שחיטה כשרה, להפריש תרומות ומעשרות, או לבצע פעולות מיוחדות אחרות לצורך הכשרת המזון, ישנן הלכות הרחקה מגויים המטילות הגבלות מיוחדות על כשרות מזונות שהוכנו בידי גוי. ביניהן איסורי האכילה הבאים:
יין נסך - יין שגוי מזג או נגע בו (כל נגיעה בבקבוק היין), אינו כשר.
חלב נוכרי - חלב שנחלב בידי גוי, ללא השגחה יהודית.
פת עכו"ם - לחם שנאפה על ידי גוי.
בישולי גויים - מאכלים שבושלו על ידי גויים.
שמן זית של גוי נאסר גם הוא בשלב מסוים, אך לאחר מכן הותר.
חלק מהאיסורים מותרים כשיהודי משתתף בהכנת המזון, למשל מדליק את האש לבישול ומניח עליה את הסיר.
פסח

בחג הפסח ישנן הקפדות רבות נוספות, על אכילת מזון כשר לפסח: חמץ, קטניות ומצה שרויה.
בנוסף, חמץ שעבר עליו הפסח אסור במשך השנה כולה.